Document ID: 32008R0351

РЕГЛАМЕНТ (ЕО) № 351/2008 НА КОМИСИЯТА
от 16 април 2008 година
относно прилагане на Директива 2004/36/ЕО на Европейския парламент и на Съвета за определяне на приоритет при наземните инспекции, осъществявани на борда на въздухоплавателни средства, които използват летища на Общността
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2004/36/ЕО на Европейския парламент и на Съвета от 21 април 2004 г. относно безопасността на въздухоплавателни средства на трети страни, които използват летища на Общността (1), и по-специално член 8, параграф 2 от нея,
като има предвид, че:
(1)
Директива 2004/36/ЕО въвежда хармонизиран подход за ефективното изпълнение на международните стандарти за безопасност в рамките на Общността чрез хармонизиране на правилата и процедурите за наземни инспекции на въздухоплавателни средства от трети страни, кацащи на летища, разположени на територията на държавите-членки. Тя изисква държавите-членки да провеждат наземни инспекции на въздухоплавателни средства от трети страни, за които се подозира, че не отговарят на международните стандарти за безопасност и които кацат на някое от летищата в Общността, отворено за международен въздушен трафик, като следват хармонизирана процедура и като участват в събирането и обмена на информация за извършените наземни инспекции.
(2)
За да могат компетентните инспектиращи власти на всяка държава-членка да използват най-удачно ограничените ресурси, с които разполагат, при провеждане на наземни инспекции те следва да отдават приоритет на определени категории оператори и въздухоплавателни средства, които са особено склонни да покажат недостатъци във връзка със стандартите за безопасност.
(3)
Мерките, предвидени в настоящия регламент, са в съответствие със становището на комитета, създаден съгласно член 12 от Регламент (ЕИО) № 3922/91 на Съвета (2),
ПРИЕ НАСТОЯЩИЯ РЕГЛАМЕНТ:
Член 1
Определения
За целите на настоящия регламент се прилагат следните определения:
1.
„Определяне на приоритет при провеждане на наземни инспекции“ означава определяне на подходяща пропорция от общия брой наземни инспекции, провеждани годишно от дадена държава-членка, според предвиденото в член 2 от настоящия регламент;
2.
„Субект“ означава оператор и/или всички оператори от конкретна държава и/или тип въздухоплавателно средство и/или конкретно въздухоплавателно средство.
Член 2
Критерии за определяне на приоритет
Без да се засягат разпоредбите на член 8, параграф 3 от Директива 2004/36/ЕО, държавите-членки отдават приоритет на следните субекти при извършване на наземни инспекции след кацане на което и да било летище на Общността, отворено за международен въздушен трафик:
1.
Субекти, които се определят като потенциално опасни на базата на редовно провежданите анализи от Европейската агенция за авиационна безопасност (EASA).
2.
Субекти, за които на базата на изразено становище от Комитета за авиационна безопасност в контекста на прилагането на Регламент (ЕО) № 2111/2005 на Европейския парламент и на Съвета (3) са необходими допълнителни проверки за спазване на съответните стандарти за безопасност чрез системни наземни инспекции на въпросните субекти. Тук могат да бъдат включени субекти, които вече не фигурират в списъка на въздушните превозвачи, предмет на оперативна забрана в границите на Общността, установен с Регламент (ЕО) № 2111/2005 („списък на Общността“).
3.
Субекти, определени на базата на информация, подадена на Комисията от държавите-членки или EASA в съответствие с член 4, параграф 3 от Регламент (ЕО) № 2111/2005.
4.
Въздухоплавателни средства, използвани за полети в рамките на Общността от оператори, включени в приложение Б към списъка на Общността.
5.
Въздухоплавателни средства, експлоатирани от други оператори, сертифицирани в държава, която е сертифицирала, и който и да е от операторите, включени понастоящем в списъка на Общността.
Член 3
Информиране
6. Най-малко веднъж на всеки четири месеца EASA изпраща по електронен път на държавите-членки списъка на субектите по член 2.
7. EASA наблюдава процеса по определяне на приоритет и в сътрудничество с компетентните международни организации в областта на въздухоплаването предоставя на държавите-членки необходимата информация, включително и съответните статистически данни за въздушните превози, за да могат държавите-членки да следят напредъка в рамките на Общността по отношение на определянето на приоритет при провеждане на инспекции на субектите, посочени в член 2.
Член 4
Настоящият регламент влиза в сила на първия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 април 2008 година.

Labels: 7
8
15